b'\n_START_ARTICLE_\nOdavara\n_START_SECTION_\nGeografija\n_START_PARAGRAPH_\nOdavara \xc4\xafsik\xc5\xabr\xc4\x99s A\xc5\xa1igaros lygumoje, kuri yra \xc5\xa1iaur\xc4\x97s vakarin\xc4\x97je Kanagavos prefekt\xc5\xabros dalyje. I\xc5\xa1 vakar\xc5\xb3 ir \xc5\xa1iaur\xc4\x97s miest\xc4\x85 supa Hakon\xc4\x97s kalnai, rytuose miesto ribas \xc5\xbeymi Sakavos up\xc4\x97, o i\xc5\xa1 piet\xc5\xb3 miest\xc4\x85 supa Ramiojo vandenyno Sagamio \xc4\xaflanka.\n_START_SECTION_\nIstorija\n_START_PARAGRAPH_\nMiesto teritorijoje apsigyventa jau prie\xc5\xa1istoriniais laikais, archeologiniai radiniai rodo, kad \xc4\x8dia tankiai gyventa D\xc5\xbeiomon laikotarpiu. Nara laikotarpiu teritorija buvo priskirta Sagamio \xc5\xbeem\xc4\x97s A\xc5\xa1igara\xc5\xa1imo apskri\xc4\x8diai. Heian laikotarpiu teritorija buvo padalinta \xc4\xaf sh\xc5\x8den (feodus), kuriuos daugiausia vald\xc4\x97 Hatano klanas ir jo at\xc5\xa1akos. Genpei karo tarp Heike klano ir Minamoto no Joritomo metu netoli dabartinio Odavaros miesto vyko I\xc5\xa1iba\xc5\xa1ijamos m\xc5\xab\xc5\xa1is. Sengoku laikotarpiu Odavara i\xc5\xa1augo \xc4\xaf pilies miest\xc4\x85 ir tapo v\xc4\x97lyvojo Hod\xc5\xbeo klano vald\xc5\xb3, kurios ap\xc4\x97m\xc4\x97 did\xc5\xbei\xc4\x85j\xc4\x85 dal\xc4\xaf Kanto regiono, sostine. Nepaisant nepralau\xc5\xbeiama vadintos Odavaros pilies, Hod\xc5\xbeo buvo \xc4\xafveikti Tojotomi Hidejo\xc5\xa1io 1590 m. Odavaros m\xc5\xab\xc5\xa1io metu, teritorija atiteko Tokugavos Iejasu vald\xc5\xbeion._NEWLINE_Valdant Tokugavos \xc5\xa1iog\xc5\xabnatui Odavar\xc4\x85 vald\xc4\x97 eil\xc4\x97 feodal\xc5\xb3 (\xc5\xbeinom\xc5\xb3 kaip daimyo). Miestas suklest\xc4\x97jo, kuomet pro j\xc4\xaf \xc4\x97jo \xc5\xbeymaus prekybinio kelio T\xc5\x8dkaid\xc5\x8d mar\xc5\xa1rutas, jung\xc4\x99s j\xc4\xaf su Edo ir Kioto miestais. Po Meid\xc5\xbei restauracijos Odavara trumpam tapo Odavaros prefekt\xc5\xabra, kuri prie\xc5\xa1 tampant Kanagavos prefekt\xc5\xabros dalimi 1876 m., buvo sujungta su A\xc5\xa1igaros prefekt\xc5\xabra. \xc5\xa0io periodo metu ekonomikos ir politikos centru tapo Jokohama, tad Odavara patyr\xc4\x97 did\xc5\xbeiul\xc4\xaf nuosmuk\xc4\xaf, tai dar pasunkino, kai originalaus Tokaido mar\xc5\xa1ruto linija pasuko \xc4\xaf \xc5\xa1iaur\xc4\x99 link Gotembos._NEWLINE_1923 m. Did\xc5\xbeiojo Kanto \xc5\xbeem\xc4\x97s dreb\xc4\x97jimo epicentras buvo giliai po Idzu O\xc5\xa1imos sala Sagamio \xc4\xaflankoje. Jis nuniokojo did\xc5\xbei\xc4\x85j\xc4\x85 dal\xc4\xaf Kanto regiono, 90 proc. pastat\xc5\xb3 Odavaroje buvo i\xc5\xa1kart sugriauti, gaisrai sunaikino nuolau\xc5\xbeas ir visk\xc4\x85, kas buvo lik\xc4\x99 stov\xc4\x97ti. _NEWLINE_Odavara atsigavo 1934 m. atidarius Tana tunel\xc4\xaf, pro kur\xc4\xaf \xc4\x97jo Tokaido mar\xc5\xa1ruto linija. 1940 m. gruod\xc5\xbeio 20 d. miesteliui buvo suteiktas miesto statusas. 2000 m. miesto gyventoj\xc5\xb3 sk. vir\xc5\xa1ijus 200 t\xc5\xabkst., vyriausyb\xc4\x97 Odavarai suteik\xc4\x97 specialaus miesto status\xc4\x85 ir didesn\xc4\x99 autonomij\xc4\x85.\n_START_SECTION_\nEkonomika\n_START_PARAGRAPH_\nOdavara yra svarbus vakar\xc5\xb3 Kanagavos prefekt\xc5\xabros komercinis centras. \xc5\xbdem\xc4\x97s \xc5\xabkis ir komercin\xc4\x97 \xc5\xbevejyba yra svarbiausios \xc5\xabkio \xc5\xa1akos. Taip pat vystoma lengvoji, chemijos, farmacijos ir maisto pramon\xc4\x97s. Odavaroje taip pat pl\xc4\x97tojamos apgyvendinimo paslaugos \xc5\xbemon\xc4\x97ms, vykstantiems \xc4\xaf Jokoham\xc4\x85 ar Tokij\xc4\x85.\n_START_SECTION_\nMiesto simboliai\n_START_PARAGRAPH_\nOficiali miesto g\xc4\x97l\xc4\x97 yra japoninis abrikosas, medis \xe2\x80\x93 Tunbergo pu\xc5\xa1is (Pinus thunbergii), pauk\xc5\xa1tis \xe2\x80\x93 ma\xc5\xbeoji \xc5\xbeuv\xc4\x97dra, \xc5\xbeuvys \xe2\x80\x93 japonin\xc4\x97 medaka (Oryzias latipes) ir stauridin\xc4\x97s.'